### Beslutninger

Forslaget blev på byrådsmødet den 19. juni 2024 henvist til Magistraten med henblik på at indgå i budgetdrøftelserne for 2025.

###

BUDGETFORSLAG FRA DD

Hvad vil vi gerne opnå? Hvorfor stilles forslaget?

På [adresse] afholdes der hver torsdag Fars legestue. Her kan fædre på barsel være sammen med deres børn i alderen 0-3 år sammen med andre fædre og børn i samme aldersgruppe.

Fars legestue danner gode rammer for fædre og børn, og kan bruges som en spæd forberedelse for børnene til at være sammen med andre børn i en større gruppe, som mange vil møde i forbindelse med institutionsstart.

I hele åbningstiden er der en pædagog til stede i legestuen. Der er også mulighed for at møde en sundhedsplejerske.

Fars legestue har dog kun åbent én gang om ugen i tidsrummet 12:00 - 14:30. På baggrund af nye barselsregler, tager flere fædre barsel i længere tid, og derfor har Fars legestue oplevet en større efterspørgsel.

Konkret vil det derfor være oplagt at udvide åbningstiden eller alternativt afholde legestue to gange om ugen på forskellige tidspunkter for at gøre legestuen tilgængelig for flere fædre.

Derfor foreslår Danmarksdemokraterne

1) At Fars legestue udvides

Finansiering

De primære udgifter til afholdelse af Fars legestue er til frikøb af pædagogen, som har ansvaret for legestuen. Der vil derfor være tale om et mindre beløb.